Engelse en Walliese Krieketraad

Die Engelse en Walliese Krieketraad (Engels: England and Wales Cricket Board, afgekort “ECB”) is die bestuursliggaam wat krieket in beide Engeland en Wallis beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend Engeland se nasionale seniorkrieketspan vir mans, vroue en jeug. Die Engelse en Walliese Krieketraad het al opgetree as gasheer van belangrike toernooie soos die krieketwêreldbekertoernooie in 1975, 1979, 1983 en 2019, die Kampioenetrofeë in 2004, 2013 en 2017, die T20I-wêreldbeker 2009, asook as medegasheer van die Krieketwêreldbeker 1999 (saam met Ierland, Nederland en Skotland). Saam met Ierland en Skotland sal Engeland die T20I-wêreldbeker 2030 ook aanbied.

Die Raad bestaan sedert 1 Januarie 1997 en verteenwoordig Engeland en Wallis by die Internasionale Krieketraad. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is die Engelse en Walliese Krieketraad verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Engelse span. Die ECB se inkomste in die kalenderjaar van 2006 het £77 miljoen beloop.

Voor 1997 was die Toets- en Countykrieketraad (Test and County Cricket Board, TCCB) die beheerliggaam van Engelse krieket, wat in 1968 dié tak by die Marylebone Cricket Club (MCC) oorgeneem het. Die MCC het vanaf 1903 elke Engelse toer gereël. Afgesien van die toetswedstryde het die Engelse span amptelik tot en met die 1976-toer na Australië in die jaar 1976/77 onder die MCC gespeel, wat die tyd weerspieël toe die MCC verantwoordelik was vir die samestelling van die toerspan. Die laaste keer wat die Engelse toerspan die MCC se “spek-en-eierkleure” gedra het, was tydens die 1996/97-toer na Nieu-Seeland. In April 1998 is die Women's Cricket Association geïntegreer by die organisasie. Die ECB se hoofkantoor is geleë by die Lord’s-krieketveld in Noordwes-Londen.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Engeland oor ’n o/19-nasionale span wat aan die o/19-krieketwêreldbeker deelneem. England Lions is die tweede nasionale span van Engeland en van hul wedstryde geniet eersterangse of A-lys-status. Die belangrikste krieketligas in Engeland is die County Kampioenskap in eersterangse krieket (18 spanne), die Royal London One-Day Cup in EDI-krieket (ses spanne) en die T20 Blast in T20-krieket (18 spanne).

Nes ander toetsnasies word die Engelse span vandag deur ’n keurkomitee saamgestel. Dit bestaan meestal uit ’n deur die ECB benoemde voorsitter, die hoofafrigter van die span en ’n verdere, deur die voorsitter benoemde persoon. Die keurders benoem elke jaar die spelers, wat ’n sentrale kontrak ontvang, óf vir alle spanne óf vir een krieketvorm. Die benoemde spelers ontvang hul salaris van die Engelse beheerliggaam, maar hulle mag, as hulle nie internasionale krieket speel nie, vir hul countyklub speel. Die keurders stel vir elke toer ’n span saam en die kaptein geniet die uiteindelike reg om te bepaal watter speler in watter wedstryd ingespan word.

Sien ook 
 Engelse Rugbyvoetbalunie

Verwysings

Eksterne skakels 
  Die Engelse en Walliese Krieketraad se tuisblad

Krieket in Engeland
Krieket in Wallis
Krieketbeheerliggaam
Internasionale Krieketraad